‘Kuns’ op O.R. Tambo toe renosterhorings | Netwerk24
15 Julie 2020 13:27
Doeanebeamptes het op 41 renosterhorings by die O.R. Tambo-lughawe afgekom in ’n besending “kuns” wat vir Kuala Lumpur bestem was.
Luidens ’n verklaring van die Suid-Afrikaanse Inkomstediens (SAID) het doeanebeamptes met snuffelhonde Dinsdag inspeksie van die lughawe in Kempton Park se pakhuise gedoen toe hulle op die horings ter waarde van R115,66 miljoen afkom.
“Die beamptes het gedurende hul inspeksie ses houers met 41 renosterhorings daarin ontdek,” lui die verklaring.
Doeanebeamptes het op 41 renosterhorings by die O.R. Tambo-lughawe afgekom.
Die Valke is oor die vonds ingelig en dit word ook deur die polisie ondersoek.
Tydens die inspeksie van die pakhuise is daar ook op perlemoen ter waarde van R1 miljoen en efedrien (’n hoofbestanddeel van tik) ter waarde van R600 000 afgekom. Die perlemoen was op pad na Hongkong en die efedrien na Madagaskar.
Edward Kieswetter, kommissaris van die SAID, sê onwettige ekonomiese bedrywighede lei tot miljarde rande se belastingverliese.
“Daarbenewens berokken dit ons ekonomie groot skade. Ons waarsku diegene wat deel is hiervan dat ons geen moeite sal ontsien om hulle aan die pen te laat ry nie,” sê hy.
“Hulle sal toekomstige geslagte nie ontneem van die voorreg om ons natuurskoon, waarvan die renoster ’n goeie voorbeeld is, te geniet nie.”
Meer oor: Said | O.R. Tambo-Lughawe | Kuns | Doeanebeamptes | Besending | Renosterhorings
Vier betrap met renosterhoring, beskermde plante
Horings van 3 renosters gevind
Renosterhoring-verdagte wou hulle omkoop, beweer polisie